Demétriu Triclíniu

Demétriu Triclíniu (en latín Demetrius Triclinius, de nombri griegu Δημήτριος) hue un filólogu alejandrinu.

Démetriu era natural de Tessalónica i la su labol filológica se desarrolló nel sigru XIV, embaju los endirgus la epoca, campeandu con otrus estuyosus cumu Moscópulu u Magistru.

Hueraparti los sus conocimientus astronómicus i literárius, Triclíniu se eicó a hazel eicionis los prencipalis trágicus griegus, entri ellus Esquilu, Sófocli i Urípidi. Las sus eicionis corrigias estaban orientás al tentu la métrica, arreparandu prencipalmenti enos sementus coralis.

Pol mé dél se conselvan corricionis hechas d’obras dramáticas griegas cuyu testu corrutu desvertuaba el continiu métricu. Pol ejempru, en E., Hel. 17.:
     Σπάρτη, πατήρ δὲ Τυνδάρεως· ἔστι δὲ δή
     Spārtē, pătēr dĕ Tӯndărĕ͜ōs: ēstĭ dĕ dē
Nesti velsu escrebiu pol Urípidi dessisti un errol métricu nel penúrtimu pie pa cumprilsi el trímetru yámbicu: ἔστι tien una estrutura trocaica pero el velsu dessigi veloilu un yambu u una resolución espondaica. Trícliniu arreparó nellu en cuentandu el velsu i enmendó velaí la halta esta añiyendu una ni efelcística de mó que resurtara un espondeu: ἔστιν δὲ δή.

Categoría:Crítica testual
Categoría:Filólogus